Tri i pol mjeseca traje prepucavanje među vladajućima, a jučerašnji dan “visokog napona” prekretnica je nakon koje je pitanje može li Vlada uopće preživjeti. Tjednik Nacional iznio je dokaze o poslovnoj povezanosti agencije supruge Tomislava Karamarka, prvog potpredsjednika Vlade, s MOL-ovim lobistom i Karamarkovim prijateljem Jozom Petrovićem. HDZ je pak uzvratio napadom na mostovca Miru Bulja, koji je prvi otvorio priču o suradnji Joze Petrovića s Anom Karamarko, optuživši ga za muljanje s ratnom invalidnošću i preprodaju stana koji je jeftino kupio od MORH-a.

Prema pisanju Nacionala, pune dvije godine Jozo Petrović plaćao je preko svoje tvrtke Peritus savjetodavne usluge tvrtki Drimia koja je u vlasništvu Ane Karamarko. Svoju tvrdnju Nacional je potkrijepio i ugovorom o poslovnoj suradnji između spomenutih tvrtki, a koji je sklopljen 1. veljače 2013. godine i koji je trajao do 31. siječnja 2015. godine, dakle prije Karamarkova dolaska na vlast. Prema ugovoru iz Nacionala, Petrović je za usluge savjetovanja i medijskih analiza na energetskom tržištu tadašnjoj Karamarkovoj partnerici plaćao 2500 eura mjesečno, ukupno najmanje pola milijuna kuna.

Svjedok u arbitraži

Zbog članka u Nacionalu, pale su i dosad najteže optužbe među vladajućima. Što ne čudi s obzirom na to da se u Vladi upravo oko Ine i vode najveći prijepori. Sve je počelo nedavnom raspravom treba li odustati od arbitraže Ina – MOL, što je zagovarao HDZ, a čemu se Most žestoko protivio. A upravo je u jeku te rasprave, podsjećamo, otkriveno i da se Jozo Petrović uz Ivu Sanadera pojavljuje kao svjedok u arbitražnom postupku između Ine i MOL-a. Predsjednik Mosta i potpredsjednik Vlade Božo Petrov tada je i javno kritizirao prvog potpredsjednika Vlade Tomislava Karamarka spočitavajući mu njegovo prijateljstvo s Jozom Petrovićem i tražeći ga da se ogradi od njega. Tako da je najnovije otkriće Nacionala samo dolilo ulje na vatru.

Na pisanje Nacionala jučer je reagirao i prvi potpredsjednik Vlade Tomislav Karamarko priopćenjem u kojem stoji da je tijekom cijele svoje karijere uvijek strogo odvajao privatno i poslovno, pogotovo kad je riječ o osjetljivim pitanjima od nacionalnog interesa, i da će to nastaviti činiti i dalje.

– Poslovanje tvrtki moje supruge više je puta tijekom proteklih godina, isključivo s ciljem stvaranja političkog pritiska na mene, bilo metom istraga različitih državnih organa poput PNUSKOK-a, Porezne uprave i različitih inspekcija. Nijedan od navedenih državnih organa u poslovanju tih tvrtki nikada nije utvrdio ni najmanju nepravilnost. Kad su u pitanju optužbe za mogući sukob interesa, a zbog suradnje tvrtke moje supruge s drugom privatnom tvrtkom, i to za vrijeme dok nisam bio član Vlade, najavljujem da ću još danas osobno uputiti službeni zahtjev Povjerenstvu za sprečavanje sukoba interesa da detaljno istraži ovaj slučaj i o tome izvijesti javnost – poručio je u svom priopćenju Karamarko, koji je potom i posalo zahtjev Povjerenstvu. Prije njega to je učinio i SDP-ov pomoćnik ministra branitelja Bojan Glavašević koji je Tomislava Karamarka također prijavio Povjerenstvu.

– Činjenica da je tvrtka supruge prvog potpredsjednika Vlade poslovala s konzultantima MOL-a nije sporna i nije zabranjena. To samo ukazuje na to da postoji određena interesna povezanost koja može ugroziti objektivnost donošenja odluka i narušiti povjerenje građana u objektivnost donošenja odluka – kazala je Dalia Orešković, predsjednica Povjerenstva za odlučivanje o sukobu interesa. Dodala je i kako će Povjerenstvo prije donošenja odluke prikupiti određene dokaze, a jedno je od pitanja koje će se razmatrati i Karamarkova tvrdnja da je strogo odvojio privatno od poslovnog.

Još prije Glavaševića, Povjerenstvom, ali i DORH-om, prijetio je zastupnik Mosta Miro Bulj koji ih je pozvao da “provjere i premijera, potpredsjednike Vlade Karamarka i Petrova, ministre gospodarstva i poduzetništva i sve ostale ministre, zastupnike, ako imaju nekakvu suradnju s MOL-ovim konzultantima ili MOL-om, koji je otuđio našu Inu na neprijateljski način”. Uslijedila je žestoka reakcija iz HDZ-a. Saborski zastupnik HDZ-a Andrija Mikulić nazvao je Bulja predvodnikom napada na Karamarka i njegovu obitelj te je pozvao institucije tipa DORH-a i USKOK-a da istraže kolegu Bulja.

Nesposoban za rad

– Da nam objasni kako to da je 1999. godine i pod kojim uvjetima od MORH-a kupio stan od 80 kvadrata za 21 tisuću eura, a par godina kasnije prodao ga za 90 tisuća eura. I drugo, bilo bi dobro da nam objasni svima zajedno kako to da je njegova invalidnost rasla tijekom godina. Prvo je dobio rješenje na 20 posto, potom je, na svoj zahtjev, dobio novo, trajno, na 30 posto – to je opća nesposobnost za rad. Ako je on nesposoban za rad, onda mene njegove reakcije ne čude, ali bilo bi dobro da objasni ove dvije stvari i predlažem da nikad ne napada nekoga bez argumenata – kazao je Mikulić.

Na novinarsko pitanje nije li riječ o povjerljivim podacima i kako ih on zna, Mikulić ja kazao kako zna što smije, a što ne smije reći. Potom je ponovno reagirao Miro Bulj. Za Večernji list uzvraća kako nema problema da ga institucije istraže, ali i poručuje da ne planira prestati štititi nacionalne interese i da ga se na ovaj način pokušava zastrašiti. Podsjeća da je 20 godina bio vojnik i kao takav je od MORH-a dobio stan s pravom otkupa.

– Stan sam kupio, u međuvremenu sam dobio troje djece i želio se vratiti na selo, tako da sam taj stan prodao, digao kredit i nadogradio roditeljsku kuću. Nije riječ o novcu, mogao sam tražiti proširenje i veći prostor, ali htio sam se vratiti na selo, i to je jedina imovina koju imam – objašnjava Bulj.